Ma, seun op plaas vermoor(Argieffoto) Die polisie in Mpumalanga het met ŉ grootskaalse soektog begin ná die moord op ŉ ma en seun op ŉ plaas buite Nelspruit. Nooddienste is glo Saterdag omstreeks 18:30 na die plaas ontbied waarna daar op die liggame van die ma en seun afgekom is, het kol. Donald Mdhluli, polisiewoordvoerder, gesê. “Dit lyk of hulle met ŉ voorwerp, wat nog nie geïdentifiseer is nie, geslaan is. Hulle is op die toneel deur paramedici dood verklaar.” ŉ Voorlopige ondersoek het aan die lig gebring dat daar verskeie items uit die huis gesteel is en die polisie ondersoek sake van moord en roof. “Daar is onmiddellik met ŉ grootskaalse soektog na die moordenaar(s) begin. Die motief vir die moord is nie in dié stadium bekend nie.” In dié stadium is inligting oor die voorval nog skraps en bewerings dat die man op sy vrou en seun se liggame afgekom het nadat hy patrollie op die plaas gery het, kon nog nie bevestig word nie. Die polisiebestuur in die provinsie het sy kommer oor plaasmoorde uitgespreek. “Die ondersoekspan moet die verdagtes vinnig opspoor en aan die pen laat ry,” het genl.maj. Thulani Phahla, waarnemende provinsiale polisiekommissaris, gesê. Enigiemand met inligting oor die voorval word versoek om Stop Misdaad te skakel by 08 600 10111.